KIRJALLINEN KYSYMYS E-2231/02

esittäjä(t): Charles Tannock (PPE-DE) komissiolle

(23. heinäkuuta 2002)

Aihe: Valtiontukien maksamista ja lopettamista koskevat säännökset erityisesti Meckelburger Metalgussin osalta

Komissio teki vastauksessaan kirjalliseen kysymykseen E-1253/02(1) lyhyesti selkoa niistä perusteista, jotka oikeuttavat jäsenvaltioita tukemaan yritysten pelastamista ja uudelleenjärjestelyjä. Komission mukaan tuki ei saisi vääristää kilpailua markkinoilla ja komissio toteaa vastauksessaan myös, että saksalaisen yrityksen Meckelburger Metalguss uudelleenjärjestelyn ei katsottu aikoinaan vääristävän kilpailua sopimattomasti ja että komissio ei ole tietoinen mistään sellaisesta, joka osoittaisi Meckelburger Metalgussin saaneen muuta tukea kuin sitä, joka hyväksyttiin vuoden 1999 päätöksessä.

Mitä tulee valtiontukien sallimista koskevien komission päätösten muutoksenhakuun, komissio vahvistaa, että asianosaisen osapuolen on haettava muutosta päätökseen kahden kuukauden kuluessa ja että komissio voi peruuttaa oman päätöksensä silloin kun päätös perustuu menettelyn kuluessa annettuihin ja päätöksen tekemisen kannalta ratkaisevassa asemassa oleviin vääriin tietoihin.

Onko tämä ainoa peruste, jonka nojalla komissio voi peruuttaa oman päätöksensä, vai saako komissio ottaa huomioon mahdolliset kilpailua vääristävät seuraukset, jotka ovat ilmenneet valtiontuen myöntämisen jälkeen, vaikka komission alkuperäinen päätös valtiontuen sallimiseksi olisikin aikanaan ollut järkevä ja perustunut paikkansa pitäviin tietoihin? Eikö komissio katso, että sillä tulisi olla tämä mahdollisuus, jos edellä mainitusta tuki ei saisi vääristää kilpailua markkinoilla -periaatteesta aiotaan pitää kiinni ja että kyseisenlaisen harkintavallan puuttumiseen voi liittyä se riski, että kilpailu itse asiassa vääristyy, kun pidetään mielessä, että komissio ei voi olla varma, mitä seurauksia valtiontuen sallimisella on tietylle talouden toimialalle tietyn ajan kuluessa? Onko komissio sitä mieltä, että vaatimus, jonka mukaan asianosaisen on haettava komission päätökseen muutosta kahden kuukauden kuluessa, on kohtuullinen, tiedottaako komissio päätöksestään kaikille asianosaisille silloin kuin se julkistetaan, ja tarjoaako se asianosaisten, jotka haluavat hakea komission päätökseen muutosta, käyttöön kaikki ne tärkeimmät relevantit tiedot, jotka sillä oli hallussaan tehdessään kyseistä päätöstä?

Vaikka olisikin niin, että EY:n perustamissopimuksen 230 artiklan mukaisesti komission päätökseen voidaan hakea muutosta ainoastaan kahden kuukauden kuluessa, hyväksyykö komissio näkemyksen, jonka mukaan myöhemmin ilmenevä markkinahäiriö, johon komissio ei puutu, olisi perussopimusten vastainen ja antaisi aiheen kanteen nostamiseen EY:n perustamissopimuksen 232 artiklan nojalla?

(1) EYVL C 92 E, 17.4.2003, s. 43.

Mario Montin komission puolesta antama vastaus

(16. syyskuuta 2002)

Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1) mukaan yksittäisen tukitoimenpiteen hyväksymisestä tehtyä komission päätöstä voidaan muuttaa kolmella tavalla:

i) jos päätös on perustunut menettelyn aikana annettuihin virheellisiin tietoihin, jotka ovat olleet päätöksen kannalta ratkaisevia, alkuperäinen päätös voidaan peruuttaa,

ii) jos tukea käytetään väärin, ts. tuensaaja käyttää tukea vastoin komission aiempaa päätöstä, komissio voi aloittaa muodollisen tutkintamenettelyn,

iii) komission päätöksestä voidaan valittaa ensimmäisen oikeusasteen tuomioistuimeen tai yhteisöjen tuomioistuimeen kahden kuukauden kuluessa toimenpiteen julkaisemisesta.

Jos komissio epäilee vakavasti, että yksittäisiä tukia koskevia päätöksiä olla vastustamatta tukea, myönteisiä päätöksiä tai ehdollisia päätöksiä ei noudateta, sillä on oikeus tehdä seurantakäyntejä paikan päällä.

Kahden kuukauden määräajasta komission päätöksestä valittamiseksi määrätään EY:n perustamissopimuksessa. Määräaika alkaa päivänä, jolloin päätös julkaistaan Euroopan yhteisöjen virallisessa lehdessä.

Komissio tiedottaa laajasti valtiontukipäätöksistä. Tiivistelmä julkaistaan Euroopan yhteisöjen virallisessa lehdessä, ja siinä on viittaus Internetissä luettavissa olevaan päätöksen täydelliseen tekstiin. Asioissa, joissa komissio on aloittanut muodollisen tutkintamenettelyn, kaikki menettelyn aloittamista koskevasta päätöksestä huomautuksia toimittaneet kolmannet osapuolet saavat jäljennöksen lopullisesta päätöksestä. Lopulliset päätökset julkaistaan täydellisinä Euroopan yhteisöjen virallisessa lehdessä. Kaikki tiedot ovat saatavilla myös kilpailun pääosaston Internet-sivuilla. Merkittävimmistä asioista julkaistaan lehdistötiedote. Valtiontukea koskevista asioista julkaistiin 87 lehdistötiedotetta vuonna 2001.

Lisäksi kuka tahansa asianomainen voi ilmoittaa komissiolle väitetystä sääntöjenvastaisesta tuesta ja tuen mahdollisesta väärinkäytöstä. Kun komissio tekee päätöksen asiassa, johon toimitetut tiedot liittyvät, se lähettää jäljennöksen päätöksestä myös asianomaiselle osapuolelle.

Kaikki tärkeimmät asiaa koskevat seikat, jotka ovat perustana komission arvioinnille, mainitaan päätöksessä EY:n perustamissopimuksen 253 artiklan ja neuvoston asetuksen (EY) N:o 659/1999 6 artiklan 1 kohdan vaatimusten mukaisesti.

EY:n perustamissopimuksen 232 artiklan mukaisen menettelyn aloittaminen laiminlyönnin johdosta ei ole mahdollista yksittäisen tuen osalta silloin, kun markkinoiden vääristyminen on tapahtunut vasta myöhemmin.

(1) EYVL L 83, 27.3.1999.